Urmareste Modifică dimensiunea fontului: Play

Bucureşti, 17 aug /Agerpres/ - În 2016 s-a înregistrat cea mai mică valoare a infracţionalităţii din ultimii nouă ani, informează Ministerul Afacerilor Interne.



"Datorită eforturilor depuse de structurile MAI, în România cetăţenii beneficiază de un climat ridicat de siguranţă", informează un comunicat al Ministerului Afacerilor Interne (MAI) transmis miercuri AGERPRES.



Ministrul Afacerilor Interne, Petre Tobă, a condus miercuri şedinţa lunară de evaluare a activităţilor MAI pentru atingerea obiectivelor prioritare din programul de guvernare. Analiza de etapă a avut loc în prezenţa secretarilor de stat, a şefilor structurilor operative ale MAI şi a directorilor din Aparatul Central al ministerului.



"Principalul punct al analizei a reflectat creşterea gradului de siguranţă a cetăţenilor, constatându-se că în cele şapte luni ale anului 2016 infracţionalitatea a scăzut cu peste 6% faţă de perioada similară a anului trecut şi se menţine un trend descrescător, fiind înregistrată cea mai mică valoare din ultimii nouă ani", se arată în comunicat.



Pentru asigurarea acestui climat general de siguranţă, MAI a pus accent deosebit pe măsurile cu caracter preventiv în mediile cu risc infracţional, pe acţiunile cu efective mărite cu caracter de descurajare, pe reacţia rapidă la evenimente pentru a preveni escaladarea acestora şi pe suplimentarea dispozitivelor implicate în gestionarea evenimentelor şi adunărilor publice de amploare, precizează MAI.



Pe parcursul acestor şapte luni a crescut numărul patrulelor de ordine publică, zilnic, la nivel naţional acţionând peste 5.200, dintre care 1.100 mixte alcătuite din poliţişti şi jandarmi.



Structurile operative ale MAI au intervenit la peste 400.000 de solicitări prin 112, la peste 82% din intervenţii Poliţia Română acţionând în mai puţin de 10 minute de la sesizare.



În această perioadă s-au desfăşurat peste 52.000 de acţiuni cu efective mărite şi s-au executat 27.552 de misiuni de asigurare a ordinii publice la evenimente şi manifestări cu public numeros.



"O scădere semnificativă, de peste 14%, s-a înregistrat în cazul infracţiunilor de furt iar în cazul infracţiunilor stradale scăderea este de peste 9%. De asemenea, tâlhăriile au scăzut cu 5%, iar infracţiunile de tentativă de omor cu aproape 30 %", precizează MAI.



Şi în mediul rural infracţionalitatea sesizată este în scădere, fiind înregistrate cu 2,5% mai puţine fapte penale ca în 2015.



Din punct de vedere al siguranţei rutiere, a scăzut numărul accidentelor grave de circulaţie cu 4,8%, al persoanelor rănite grav cu 6,8%, însă a crescut cu 6% numărul persoanelor decedate în accidente rutiere.



Pentru reducerea riscului rutier, pe lângă dispozitivele zilnice s-au organizat constant acţiuni cu efective mărite, fiind aplicate peste 772.000 de sancţiuni contravenţionale şi reţinute peste 49.000 de permise de conducere şi peste 19.000 de certificate de înmatriculare. Aceste acţiuni au fost desfăşurate în perioadele cu trafic intens şi pe arterele rutiere care prezintă risc crescut de accident.



În ceea ce priveşte siguranţa la frontieră, s-au luat măsuri suplimentare de asigurare a unui nivel optim de securitate la frontiera de stat prin acţiuni de supraveghere şi control conform standardelor şi procedurilor comunitare, fiind desfăşurate cu 23% mai multe acţiuni pentru combaterea migraţiei şi şederii ilegale pe teritoriul naţional.



Referitor la gestionarea situaţiilor de urgenţă, în primele şapte luni ale anului numărul acţiunilor pentru protecţia persoanelor şi a comunităţilor a crescut cu peste 35%, ponderea fiind deţinută de intervenţiile SMURD.



Conform Eurobarometrului Standard 85 publicat de Comisia Europeană la sfârşitul lunii iulie, criminalitatea percepută direct de către cetăţean în plan personal reprezintă o problemă numai pentru 4% dintre români, valoare în scădere cu 2% faţă de toamna anului 2015 şi sub valorile medii înregistrate la nivelul UE sau la nivel regional (7%). AGERPRES/(AS - autor: Daniel Alexandru Florea, editor: Claudia Stănescu)